《当新婚别》
清代·陶澄

忆昔妾未字，生小皆清门。相逢两无忌，比舍同六亲。

十四年稍长，逡巡始畏人。十五值时难，风雨啼空村。

十六今于归，媒妁无一存。前日府帖下，淮南大兴屯。

王事不敢避，执殳行苦辛。君行在须臾，裀席难久温。

君意岂独忍，奈此覆冒恩。黄巢犯东都，六宫如飘尘。

至尊尚莫保，况乃茕穷身。裁缣作裲裆，密紒裹以纯。

君情毋弃捐，妾有双泪痕。

作者简介：陶澄，字季深，一字季，号昭万，宝应人。有《湖边草堂集》、《舟车集》。